b'\n_START_ARTICLE_\nJairzinho\n_START_PARAGRAPH_\nJairzinho (oikealta nimelt\xc3\xa4\xc3\xa4n Jair Ventura Filho, s. 25. joulukuuta 1944) on entinen brasilialainen jalkapalloilija ja lajin maailmanmestari._NEWLINE_Jairzinhoa pidet\xc3\xa4\xc3\xa4n yhten\xc3\xa4 kaikkien aikojen parhaista oikean laidan hy\xc3\xb6kk\xc3\xa4\xc3\xa4jist\xc3\xa4, vaikka h\xc3\xa4n halusikin itse pelata keskushy\xc3\xb6kk\xc3\xa4\xc3\xa4j\xc3\xa4n\xc3\xa4. Jairzinhon kohtalona oli, ett\xc3\xa4 h\xc3\xa4nen parhaina pelivuosinaan maajoukkueen keskushy\xc3\xb6kk\xc3\xa4\xc3\xa4j\xc3\xa4n\xc3\xa4 pelasi Pel\xc3\xa9._NEWLINE_Ensimm\xc3\xa4isiss\xc3\xa4 MM-kilpailuissaan Englannissa 1966 Jairzinho esiintyi viel\xc3\xa4 vaatimattomasti. Brasilia ei p\xc3\xa4\xc3\xa4ssyt jatkoon alkulohkostaan, ja yhden kolmesta Brasilian ottelusta Jairzinho istui vaihtopenkill\xc3\xa4. Seuraavana vuonna h\xc3\xa4nen oikea jalkansa murtui kahdesti, mutta mies kuntoutti itsens\xc3\xa4 ja palasi takaisin kentille._NEWLINE_Meksikon MM-kisoissa 1970 Jairzinho oli uransa huipulla. Jokaisessa Brasilian ottelussa h\xc3\xa4n teki v\xc3\xa4hint\xc3\xa4\xc3\xa4n yhden maalin oikealta laidalta, ja Brasilia voitti maailmanmestaruuden._NEWLINE_Kolmannet MM-kisansa L\xc3\xa4nsi-Saksassa 1974 Jairzinho p\xc3\xa4\xc3\xa4si pelaamaan mielipaikallaan keskushy\xc3\xb6kk\xc3\xa4\xc3\xa4j\xc3\xa4n\xc3\xa4. H\xc3\xa4n teki kisoissa kaksi maalia. Brasilia j\xc3\xa4i kisoissa mitaleitta, kun Puola voitti sen pronssiottelussa maalein 1-0.'